Levonas Aronianas

Levonas Grigorijus Aronianas (; g. 1982 m. spalio 6 d.) – Armėnijos šachmatų didmeistris, eilės pasaulio elitinių turnyrų nugalėtojas bei prizininkas. 2014 m. vasario mėn. jo FIDE reitingas buvo 2-as pasaulyje, o per visą laiką 3-ias – 2835,5.

L. Aronianas 2005 m. ir 2017 m. laimėjo pasaulio taurę.

Kartu su Armėnijos rinktine šachmatų olimpiadose iki 2014 m. yra iškovojęs 3 komandinius aukso (2006, 2008, 2012) ir vieną bronzos (2004) medalius, o individualiai – vieną aukso (2012) ir sidabro (2010) medalius.

Jis laimėjo 2008–2010 m. Didžiojo prizo varžybas.

Žaidė 2007 m., 2011 m. Kandidatų mačuose. Vėliau Kandidatų turnyruose: (2013 m. 4-oji vieta), (2014 m.).

L. Aronianas žaidžia ne tik klasikinius šachmatus: jis – greitųjų šachmatų – 2009 m., žaibo – 2010 m. bei Šachmatų 960 (2006–2009 m.) pasaulio čempionas.

2005 m. buvo išrinktas geriausiu Armėnijos sportininku.

2009 m. jam buvo suteiktas Armėnijos nusipelniusio sporto meistro titulas.

Biografija

Jaunystė 
Kai Levonui buvo devyneri metai, sesuo Lilita išmokė jį žaisti šachmatais. Pradėjęs treniruotis pas didmeistrį Meliksetą Khachijaną, berniukas greitai progresavo: 1994 m. surinkęs 8 taškus iš 9, Segede, dalyvaudamas pasaulio jaunių čempionate,aplenkęs eilę būsimų elitinių žaidėjų: Ruslaną Ponomariovą, Aleksandrą Griščiuką, Etjeną Bakhu ir kt., laimėjo vaikų iki 12 m. pasaulio šachmatų čempionatą. Tarptautiniu meistru tapo 13-kos metų (1996 m.), o didmeistriu 17-os (2000 m.) m. Nuo 2000 m. gyvena Vokietijoje.

Čempionatai

Jaunimo 
1998 m. buvo 1-as Jerevane vykusiame Europos jaunimo (iki 20 m.) šachmatų čempionate (10 iš 13).
2001 m. buvo 2-as (po Peterio Ekso) pasaulio jaunimo čempionate (9½ iš 13). 2002 m. pasirodė dar geriau (10 iš 13) – tapo pasaulio pasaulio jaunimo šachmatų čempionu.

Šalies 
2001 m. Armėnijos čempionate buvo 2-as (po Smbato Lputiano), o 2002 m. tapo Armėnijos čempionu.

Europos 
Pastovus Europos čempionatų dalyvis: 2003 m. (8½ iš 13) buvo 4-as; 2004 m. pustaškiu atsilikęs nuo V. Ivančiuko ir P. Nikoličiaus užėmė 3-ią vieta, o 2005 m., atsilikęs tašku nuo L. Nisipeanu ir pustaškiu nuo T. Radžabovo, vėl 3-ias.

Pasaulio 

L. Aronianas dalyvavo 2004 m. Tripolyje vykusiame – FIDE pasaulio šachmatų čempionate, kur 1-ame rate eliminavo M. Karlseną, 2-ame įveikė G. Guseinovą, bet 3-iame pralaimėjo mačą P. Smirnovui.

Labai sėkmingai pasirodė 2005 m., kai nepralaimėjęs nei vienos partijos, finale nugalėjęs R. Ponomariovą, laimėjo Pasaulio taurę. Ši pergalė leido jam dalyvauti 2007 m. Kandidatų mačuose. 

Mačas su Magnusu Karlsenu buvo atkaklus. Jau pirmąją partiją laimėjęs L. Aronianas išeina į priekį, bet 3-ioje partijoje M. Karlsenas išlygina. Sekančioje – L. Aronianas vėl tašku išsiveržia į priekį – sekančioje M. Karlsenas vėl išlygina. Paskutinė partija baigėsi lygiosiomis, taip pat ir mačas (3 – 3). Žaidžiant papildomas partijas, 4:2 laimėjo Levonas Aronianas ir pateko į sekantį etapą.

Antrame rate L. Aronianas susitiko su A. Širovu. Laimėjęs 1-ąją partiją L. Aronianas, likusias mačo partijas baigęs lygiosiomis – laimėjo mačą – 3½ – 2½. Tai leido žaisti 2007 m. Meksike vykusiame pasaulio šachmatų čempionato turnyre. Šiame turnyre Višvanatanas Anandas tapo pasaulio čempionu, o L. Aronianas, tarp 8-ių dalyvių buvo 7-as (6 iš 14).

Jis nesunkiai laimėjo 2008–2010 m. Didžiojo prizo varžybas ir pateko į 2011 m. Kandidatų mačus, kur jau ketvirtfinalyje susitiko su Aleksandru Griščiuku. Pagrindinis mačas baigėsi lygiosiomis 2 : 2 (+0 =4 -0). Žaidžiant greitąsias L. Aronianas pralaimėjo 1.5-2.5 (+1 =1 -2) ir iškrito iš varžybų.

Į 2013 m. kandidatų turnyrą, vykusį kovo mėn. Londone pateko, kaip aukštą reitingą turintis dalyvis. Po pirmos turnyro pusės V. Aronianas, kartu su M. Karlsenu dalijosi 1–2 vietomis (5 iš 7). Tačiau pralaimėjimas 9-ame rate B. Gelfandui, o 11-ame ir P. Svidleriui, nubloškė jį iš lyderių tarpo. Turnyrą baigė 4-as (8 iš 14; 1-as M. Karlsenas – 8½, 2-as V. Kramnikas – 8½, 3-as P. Svidleris – 8).
Nepavyko 2013 m. Pasaulio taurėje, kur jis 3-iame rate iškrito, pralaimėjęs būsimam pusfinalininkui didmeistriui E. Tomaševskiui.

Dėl aukšto reitingo (2014 m. vasario mėn. – 2830 – 2-as pasaulyje) jis pateko į 2014 m. Kandidatų turnyrą, kur nesėkmingai sužaidęs turnyro pabaigą, finišavo 6-as.

Žaidė 2016 m. kandidatų turnyre, kuriame kartu su dar 3 žaidėjais, surinkęs vienodai (po 7 taškus)  buvo 5-tas.

Antrą kartą kartą Pasaulio Taurę  laimėjo 2017 m., kai Tbilisyje vykusiose Taurės varžybose, finale įveikė Kinijos didmeistrį Dingą Lireną rezultatu  4ː2 ir pateko į 2018 m. Kandidatų turnyrą.

Turnyrai

Klasikiniai šachmatai

2002–2004 m. 

2001 m. Tarptautiniame atvirajame turnyre Kapelle-La-Grande (Prancūzija) L. Aronianas pustaškiu atsiliko nuo nugalėtojų E.J. Gauselo ir V. Čučelovo (7 iš 9). Po poros mėnesių Lozanoje jis, aplenkęs P. Harikrišną, laimėjo jaunųjų meistrų turnyrą. 2002 m. – pirmas atvirajame Bad Vyzejoje (Bavarija), taip pat 1-as atvirajame turnyre Deicizau (Badenas-Viurtembergas) 2002 m. ir 2003 m. Vėl 1-as Reikjavike (2004).

2005 m. 

2005 m. buvo sėkmingi : L. Aronianas savo reitingą pagerina 50 taškų ir su 2724 reitingu patenką į geriausių pasaulio šachmatininkų dešimtuką. 2005 m. jis, kartu su Z. Jefimenko, K. Georgijevu, A. Širovu ir E. Sutovskiu pasidalija 1-ą vietą Gibraltaro meistrų turnyre, 1-as Stepanakerte vykusiame Karabacho turnyre ir laimi Pasaulio taurę.

2006–2009 m. 

2006 m. rezultatai gerėja: po kuklaus pasirodymo Korus turnyre Veik an Zee, laimėjo turnyrą Linarese. 2006 m. pabaigoje, kartu su P. Leku pasidalijo 1-ą vietą M. Talio atminimo turnyre. 2007 m. kartu su V. Topalovu ir T. Radžabovu laimėjo 19-os kategorijos Koruso turnyrą.

2008 m. kartu su M. Karlsenu vėl laimi (8 iš 13) Koruso turnyrą.

Tais pat metais 3-ias Morelija-Linaresas turnyre (po V. Anando ir M. Karlseno). 2008 m. laimi Didžiojo prizo turnyrą Sočyje.

2009 m. Nalčike, pasidalija 2-ą vietą Džermuko (Didžiojo prizo turnyre. Laimėjęs 2008–2010 m. Didžiojo prizo varžybas L. Aronianas patenka į 2011 m. kandidatų mačus. Jis 2008 m. Bilbao Didžiojo kirčio šachmatų varžybose, kartu su V. Ivančiuku, ir M. Karlsenu buvo 2-as (5 iš 10). Tais pat metais buvo 2-as Pearlo Pavasariniame šachmatų turnyre 2008 m. (5½ iš 10).

2009 m., kartu su S. Movsesianu ir T. Radžabovu, 2-as (7,5 iš 13) Koruso turnyre (po S. Karjakino), užėmė 1-ą vietą 2009 m. Didžiojo kirčio turnyre Bilbao.

2009 m. lapkričio mėn. žaidė tuo metu stipriausiame M. Talio atminimo turnyre (T. Vid. Rtg – 2763), įveikęs paskutiniame rate juodosiomis figūromis V. Anandą užėmė 4-tą vietą.

2010 m. 

2010 m. Linarese užėmė 3-ią vietą.
Tačiau žaisdamas Šanchajaus Didžiojo kirčio varžybose, pralaimėjęs Armagedono žaibo partiją, neprasimušė į finalinį turnyrą.
2010 m. M. Talio atminimo turnyre (XXI kategorija), kartu su S. Karjakinu, Š. Mamedjarovu, (5½ iš 9) pasidalijo 1–3 vietas.

2011 m. 

2011 m. pradėjo pasidalindamas su M. Karlsenu 3-ąją vietą (8 iš 13) Tata Steel turnyre (1-as H. Nakamura, 2-as V. Anandas).

2011 m., M. Talio atminimo turnyre (XXII kategorija kategorija), surinkęs 5,5 iš 9 (+2 =7 -0 TPR – 2853), po papildomų partijų greitosiomis su M. Karlsenu, liko 2-as.

Nesisekė 2011 m. pabaigoje, žaidžiant Londono klasikinių šachmatų turnyre, kur surinko 4 iš 8 ir pasidalijo su V.Anandu 5–6-as vietas.

2012 m. 

L. Aronianas 2012 m. pradėjo pergale Veik an Zėjėje XXI kategorijos Tata Steel turnyre, surinkęs 9 iš 13 (+7 -2 =4; TPR – 2891).

Tais pačiais metais, surinkęs 4½ iš 9, pasidalijo 4–7 vietas XXII kategorijos M. Talio atminimo turnyre., o 2012 m. spalio mėn. Bilbao meistrų turnyre buvo 3-ias.
2012 m. baigė nesėkmingai (3½ iš 8; 6-a v.) Londono klasikinių šachmatų turnyre. ir užleido 2-ą vietą pasaulio reitingų lentelėje.

2013 m. 

2013 m. L. Aronianas užėmė 2-ą vietą (8½ iš 13) XX kategorijos Tata Steel turnyre. Tai rodė, kad jis atgauna sportinę formą prieš 2013 m. Kandidatų turnyrą.

Po Kandidatų turnyro L. Aronianas, nors ir surinko vienodai taškų (5½ iš 9) su B. Gelfandu, bet dėl geresnių papildomų rodiklių, laimėjo XX kategorijos A. Aliochino atminimo turnyrą. Vėliau (2013 m.), pasidalijo 4–6 ą vietas (5 iš 9). Norvegijos šachmatų turnyre.

Rugsėjy, XXII kategorijos DRR Singufieldo taurės turnyre, surinkęs 2½ iš 6, užima 3-ią vietą (po M. Karlseno ir H. Nakamūros). Dėl to jo reitingas po 2010 m. rugsėjo mėn. nusmuko žemiau 2800. Tačiau prieš 2014 m. Kandidatų turnyrą jis atgauna formą, laimėdamas XXI kategorijos, keturių dalyvių, 2013 m. Bilbao meistrų turnyrą. Turnyre buvo naudota futbolo taškų skaičiavimo sistema: 3 taškai už pergalę – vienas už lygiąsias, dėl to, jis tašku aplenkė M. Adamsą.

2014 m. 

Bene geriausią savo rezultatą pasiekė 2014 m., kai laimėjo XX kategorijos Tata Steel turnyrą (8 iš 11) ir 1½ taško aplenkė artimiausią varžovą S. Karjakiną.
Buvo 2-as – po M. Karlseno, su 3 iš 5 (+2 -1 =2)
2014 m. XXIII kategorijos Ciuricho šachmatų išbandymų turnyre.
Kartu su M. Karlsenu, surengtose prieš pagrindinį turnyrą, žaibo varžybose pasidalijo 1-ą vietą. Taip pat, žaidžiant greituosius šachmatus Ciuricho šachmatų turnyre užėmė 3-ią vietą. Susumavus su pagrindinio turnyro rezultatu jam atiteko bendra antroji vieta (po M. Karlseno).

Greitieji šachmatai 

V. Aronianas mėgsta žaisti greituosius šachmatus. 2007 m. laimėjo greitųjų partijų mačą prieš V. Kramniką (4 : 2). 2009 m. Maince laimėjo greitųjų turnyrą ir tapo 2009 m. pasaulio greitųjų čempionu. 2010 m laimėjo pasaulio žaibo čempionatą (24½ iš 38).

Amber melodija turnyrai 

2008 m. Nicoje, 2½ taško lenkdamas artimiausią varžovą, laimėjo 17-ąjį „Amber melodija“ turnyrą (greitieji + nežiūrint į lentą). Ten pat laimėjo „Amber melodija“ greitųjų turnyrą, lenkdamas 2-ąją vietą 1½ taško. Be to, ir „nežiūrint į lentą“ užėmė 2-ą vietą (po V. Kramniko). Susumavus turnyrų rezultatus jam atiteko bendra pirmoji vieta.
2009 m. kovo mėn. jis vėl laimi „Amber melodija“ greitųjų turnyrą, surinkdamas susumavus 14 taškų iš 22 ir dalindamasis 1-ą vietą abiejose turnyro sekcijose. 2011 m. laimi 20-ąjį „Amber melodija“ žaibo turnyrą (8½ iš 11), buvo 2-as (po M. Karlseno) greitųjų sekcijoje (7 iš 11) ir, surinkęs susumavus 15,5 taškų iš 22, trečiąjį kartą iškovojo bendrąjį aukščiausiąjį prizą.

Kiti greitieji turnyrai 

2008 m. laimėjo Kareno Asriano atminimo greitųjų šachmatų turnyrą Jerevane (8½ iš 14) pustaškiu lenkdamas P. Leko.

2013 m. gruodžio mėn., surinkęs 19½ taško iš 30 galimų, užėmė 2-ą vietą SportAccord World Mind Games (vyrai, žaibas) turnyre.

Komandinės varžybos

Šachmatų olimpiados 

L. Aronianas atstovavo šachmatų olimpiadose Armėnijos rinktinei: 1996 m. Jerevane, 2004 m. Kalvijoje, 2006 m. Turine, 2008 m. Drezdene, 2010 m. Chanty Mansijske, 2012 m. Stambule. Jose kartu su komanda iškovojo: 2004 m. bronzos, 2006 m., 2008 m., 2012 m. aukso medalius. 2010 m. individualiai, prie 1-os lentos, laimėjo sidabro, o 2012 m. – aukso medalį.

Pasaulio komandinis čempionatas 
Iki 2015 m. žaidė už Armėnijos rinktinę prie pirmos lentos penkiuose Pasaulio komandiniuose šachmatų čempionatuose. Juose sužaidė 42 partijas ir surinko 28 taškus (̟16 ̟= 24 - 2),
kas sudaro 66,7̥%  galimų taškų.

Iškovojo aštuonius medaliusː vieną aukso ir 2 bronzos už komandos užimtą vietą, o du aukso ir 3 sidabro už individualų žaidimą.

2005 m. pasaulio komandiniame šachmatų čempionate žaisdamas 1-oje Armėnijos rinktinės, kuri iškovojo bronzą, lentoje už individualų žaidimą buvo apdovanotas sidaro medaliu.
2010 m. pasaulio komandiniame čempionate, žaisdamas prie 1-os lentos, iškovojo sidabrą.

2011 m. pasaulio komandiniame šachmatų čempionate žaidė 1-oje Armėnijos rinktinės, kuri iškovojo auksą, lentoje. Be to, už individualų (5 –iš 8; PTR – 2826) žaidimą buvo apdovanotas sidabro medaliu.

2013 m. pasaulio komandiniame čempionate, žaisdamas prie 1-os lentos, individualiai laimėjo aukso medalį.

2015 m. pasaulio komandiniame čempionate, žaisdamas prie 1-os lentos, individualiai laimėjo sidabro medalį.

Europos komandinis čempionatas 
Iki 2015 m. žaidė už Armėnijos rinktinę prie pirmos lentos penkiuose Europos komandiniuose čempionatuose. Juose sužaidė 59 partijas ir surinko 37 taškus (̟+20 = 34 - 5), kas sudaro 62,7% galimų taškų.
Iškovojo šešis medaliusː vieną aukso ir 2 bronzos už komandos užimtą vietą, o du sidabro ir vieną bronzos už individualų žaidimą.

Atskirų čempionatų rezultataiː 1999 m. (komandinis auksas), 2005, 2007 (komandinis sidabras), 2011 m. (prie 1-os lentos sidabras), 2013 m. (prie 1-os lentos bronza), o 2015 m. Reikjavike (prie 1-os lentos - sidabras).

Kitos komandinės 
L. Aronianas – komandinių varžybų žaidėjas: žaidė Vokietijos Bundes lygoje, Izraelio nacionalinėje lygoje, Olandijos, Ispanijos, Prancūzijos komandiniuose čempionatuose, Europos klubų taurėje, dalyvo Rusijos komandiniame čempionate 2005 m. (7½ iš 9 (PTR – 2850).

Šachmatai 960 

2003 m. L. Aronianas Maince laimi atvirąsias šachmatų 960 varžybas. Tai leido jam sekančiais metais Maince žaisti mačą prieš šachmatų 960 pasaulio čempioną P. Svidlerį. Šį mačą L. Aronianas pralaimėjo 3½ : 4½. 2005 m. vėl laimi atvirąsias Finet Chess960, kas leido jam dar kartą, 2006 m., žaisti mačą su P. Svidleriu. Šį kartą, jis 8-ių partijų mačą laimi rezultatu 5 : 3 ir tampa šachmatų 960 pasaulio čempionu. 2007 m. šį titulą jis sėkmingai apgina prieš V. Anandą, tačiau 2009 m., žaisdamas su H. Nakamura jį prarado.

Žaidimo stilius 

Višvanatanas Anandas apie L. Aronianą yra pasakęs:

„Debiute jis žaidžia poziciškai, bet susidariusias padėtis – taktiškai. Nors pradeda 1.d4, bet susidariusias pozicijas žaidžia, kaip 1. e4 žaidėjas… Siekdamas išspręsti komplikuotas padėtis, visada paspęs varžovams, kad ir nedidelių spastelių… labai talentingas taktikas, skaičiuoja labai puikiai ir retai kada praleidžia pasitaikančius šansus. Visa tai daro jį labai pavojingu varžovu“.

Borisas Gelfandas apie L. Aronianą:

„Tai labiausiai atakuojantis, aukštų kūrybinių gebėjimų žaidėjas, gerai žaidžiantis debiutus, turintis idėjų vidurio žaidime“.

Baltaisiais L. Aronianas dažniausiai žaidžia 1.d4. L. Aronianas laikomas Maršalo atakos žinovu.

Federacijos keitimas 
Levonas Aronianas pasikeitė šachmatų federaciją ir nuo 2021 m. gruodžio 1 d. šachmatų varžybose atstovauja JAV.

Šaltiniai

Nuorodos 
 Levonas Aronianas 
 Interviu su Levonu Aronianu
 Levono Aroniano partijos

Šachmatų didmeistriai
Armėnijos šachmatininkai